钦定古今图书集成/历象汇编/庶征典/第122卷 > 《管窥辑要》 > 后汉
## 钦定古今图书集成/历象汇编/庶征典/第122卷 > 《管窥辑要》 > 后汉

### 和帝永元元年会稽山崩

按：《后汉书和帝本纪》：“永元元年七月乙未，会稽山崩。”

按：《五行志》，永元元年七月，会稽山崩，会稽南方大

名山也。京房《易传》曰：“山崩，阴乘阳，弱胜强也。”刘向以
为：“山阳，君也；水阴，民也，君道崩坏，百姓失所也。”刘歆
以为，崩犹地也。是时窦太后摄政，兄窦宪专权。
永元十二年，秭归山崩。

按《后汉书。和帝本纪》云云。　按《五行志》。“十二年闰四
月戊辰。南郡秭归山高四百丈，崩填谿，杀百馀人。明
年冬至，蛮夷反。遣使募荆州吏民万馀人击之。”

### 殇帝延平元年恒山崩

按：《后汉书殇帝本纪》：“延平元年五月壬辰，河东恒山
崩。”

〈注〉恒县，今绛州县也。《古今注》曰：“山崩，长七丈，广四丈。”

按《五行志》：“延平元年五月壬辰，河东恒山崩。是时邓太后专政。秋八月，殇帝崩。”

### 安帝永初六年豫章山崩

按《后汉书安帝本纪》：永初六年“六月壬辰，豫章员谿
原山崩。”

### 延光二年丹阳山崩

按《后汉书安帝本纪》云云。　按《五行志》。延光二年七
月。丹阳山崩。四十七所。

延光三年，巴郡山崩。

按：《后汉书安帝本纪》：“延光三年六月庚午，巴郡阆中
山崩。”

延光四年，顺帝即位，越巂山，崩。

按《后汉书顺帝本纪》，延光四年三月乙酉即位，冬十
月丙午，越巂山崩。　按《五行志》，四年十月丙午，蜀郡
越巂山崩，杀四百馀人。丙午，天子会日也。是时阎太
后摄政，其十一月，中黄门孙程等杀江京，立顺帝，诛
阎后兄弟。明年，阎后崩。

### 桓帝建和三年郡国五山崩

按：《后汉书桓帝本纪》云云。

### 和平元年广汉梓潼山崩

按：《后汉书桓帝本纪》云云。

### 永兴二年东海山崩

按《后汉书桓帝本纪》，“永兴二年六月，东海胊山崩。”
按《五行志》，“永兴二年六月，东海胊山崩。冬十二月，泰
山、琅琊盗贼群起。”

### 永寿元年六月巴郡益州郡山崩

按：《后汉书桓帝本纪》云云。

### 延熹三年夏五月甲戌汉中山崩

按《后汉书桓帝本纪》云云。　按《五行志》。延熹三年五
月戊申。汉中山崩。是时上宠恣中常侍单超等。
延熹四年。岱山山解。

按：《后汉书桓帝本纪》：“四年六月庚子，岱山及博尢来
山并颓裂。”

### 灵帝光和六年五原山崩

按：《后汉书灵帝本纪》：“光和六年秋，五原山岸崩。”

### 献帝初平四年华山裂

按：《后汉书献帝本纪》：“初平四年六月，华山崩裂。”

### 建安七年醴陵县山鸣

按《后汉书献帝本纪》不载。　按《五行志》，“建安七八年，
长沙醴陵县有大山，常大鸣如牛呴声，积数年。后豫
章贼攻没醴陵县，杀略吏民。”

〈注〉干宝曰：《论语擿辅象》曰：“山土崩川，闭塞漂沦，移山鼓哭，闭衡夷，庶桀合兵王作。”时天下尚乱，豪杰并争，曹操事二袁于河北，孙、吴创基于江外，刘表阻乱众于襄阳，南招零桂，北割汉川，又以黄祖为爪牙，而祖与孙氏为深仇，兵革岁交。十年，曹操破袁谭于南皮；十一年，走袁尚于辽东；十三年，吴禽黄祖。是岁，刘表死，曹操略荆州，逐刘备于当阳。十四年，吴破曹操于赤壁。是三雄者，卒共三分天下，成帝王之业，是所谓“庶桀合兵王作”者也。十六年，刘备入蜀，与吴再争荆州。于时战争四分五裂之地，荆州为剧，故山鸣之异，作其域也。